Vier in hof oor bejaarde susters se verkragtingTwee seuns, onderskeidelik 16 en 17 jaar oud, het Vrydag saam met twee beskuldigdes in die Kestell-landdroshof verskyn in verband met die verkragting van twee bejaarde vrouens. Phaladi Shuping, woordvoerder van die Nasionale Vervolgingsgesag (NVG), sê die saak is tot 31 Julie uitgestel. Die ander twee beskuldigdes, onderskeidelik 21 en 22 jaar oud, is verlede maand borgtog geweier en bly in polisie aanhouding. Die seuns is in die sorg van hul ouers vrygelaat. Die vier word daarvan beskuldig dat hulle twee susters, onderskeidelik 69 en 73, verkrag het in hul huis in April vanjaar. Die verdagtes het glo by hulle huis ingebreek en geld en vuurwapens geëis. Die beskuldigdes het die susters glo verkrag nadat hulle gesê het hulle het nie geld of wapens nie. Die vrouens is in die hospitaal opgeneem.